47.

kehottaa EU:ta ja sen jäsenvaltioita julkistamaan täysin avoimesti kolmansille maille muuttoliikettä koskevaa yhteistyötä varten myönnetyt varat ja seuraamaan niitä sen varmistamiseksi, ettei tällainen yhteistyö hyödytä suoraan tai välillisesti turvallisuus-, poliisi- tai oikeusjärjestelmiä, jotka osallistuvat tässä yhteydessä tehtyihin ihmisoikeusloukkauksiin; korostaa mahdollisuutta erottaa toisistaan kehitysyhteistyö ja takaisinottosopimusten tai muuttovirtojen hallintaan liittyvä yhteistyö; on huolestunut EU:n ulkopolitiikan käytöstä ”muuttoliikkeen hallinnan välineenä” ja korostaa, että pyrkimysten toimia kolmansien maiden, alkuperä- ja kauttakulkumaat mukaan luettuina, kanssa muuttoliikeasioissa on käytävä käsi kädessä ihmisoikeusolojen parantamisen kanssa näissä maissa sekä ihmisoikeuksia ja pakolaisia koskevan kansainvälisen oikeuden kanssa; ilmaisee syvän huolensa ja myötätuntonsa sen johdosta, että suuri määrä pakolaisia, siirtolaisia ja maan sisällä siirtymään joutuneita henkilöitä joutuu törkeiden ihmisoikeusrikkomusten kohteiksi konfliktien, vainon, epäonnistuneen hallinnon ja laittoman muuttoliikkeen, ihmiskaupan ja salakuljetusverkostojen vuoksi; korostaa, että muuttovirtojen perimmäisiin syihin on puututtava kiireellisesti ja että siksi muuttoliikeilmiön ulkoinen ulottuvuus on otettava huomioon muun muassa hakemalla kestäviä ratkaisuja EU:n naapurialueilla ja muualla maailmassa esiintyviin konflikteihin ja kyseisten alueiden taloudelliseen alikehittyneisyyteen siten, että kehitetään yhteistyötä ja kumppanuuksia niiden kolmansien maiden kanssa, joissa noudatetaan kansainvälistä oikeutta, varmistetaan ihmisoikeuksien kunnioittaminen ja pidetään yllä EU:n uskottavuutta niin EU:ssa kuin sen ulkopuolella; kehottaa EU:ta ja sen jäsenvaltioita antamaan humanitaarista apua koulutuksen, asumisen ja terveydenhuollon aloilla ja muilla aloilla, joilla maahanmuuttajat ja pakolaiset tarvitsevat tukea, ja kehottaa panemaan palauttamista koskevat toimintapolitiikat asianmukaisesti täytäntöön; huomauttaa, että EU:n on kannustettava asianomaisia maita allekirjoittamaan maitse, meritse ja ilmateitse tapahtuvan maahanmuuttajien salakuljetuksen kieltämisestä annettu pöytäkirja; panee merkille, että YK:n kirjaamien tietojen mukaan noin 258 miljoonaa ihmistä eli vuonna 2017 muussa kuin synnyinmaassaan; kehottaa komissiota pitämään siirtolaisten ja pakolaisten oikeuksien suojelun ja edistämisen politiikkansa painopistealueena; korostaa, että on tarpeen kehittää maahanmuuttajien ja pakolaisten suojelukehyksiä erityisesti luomalla turvallisia ja laillisia muuttoreittejä ja myöntämällä humanitaarisia viisumeja ja parantaa niiden täytäntöönpanoa; kehottaa antamaan parlamentille mahdollisuuden valvoa muuttoliikesopimuksia; pitää valitettavina kaikkia pyrkimyksiä rajoittaa, tahrata taikka kriminalisoida humanitaarista apua ja painottaa tarvetta lisätä valmiuksia merellä ja maissa hätään joutuneiden ihmisten etsimiseksi ja pelastamiseksi, jotta täytämme kansainvälisen oikeuden mukaiset ensisijaiset oikeudelliset velvoitteemme; korostaa, että EU:n jäsenvaltioissa asuvien henkilöiden määrä, joilla on jonkin muun kuin EU:n jäsenvaltion kansalaisuus, oli 21,6 miljoonaa 1. tammikuuta 2017 eli 4,2 prosenttia EU28:n väestöstä; kehottaa jäsenvaltioita käymään vakavaa vuoropuhelua, jotta saavutetaan yhteinen ja osallistava näkemys ja määritetään muuttoliikettä koskevat yhteiset vastuut ja yhtenäiset tavoitteet; suhtautuu myönteisesti muuttoliikettä koskevaan YK:n Global Compact -aloitteeseen ja pakolaisia koskevaan UNHCR:n Global Compact -aloitteeseen sekä ihmisoikeuksien asettamiseen ratkaisevaan asemaan näissä aloitteissa;